-----------------------------------------------------------------------
  4. การวิจัยและพัฒนา

  -----------------------------------------------------------------------

สายชิ้นส่วนยางอุตสาหกรรม

การวิจัยและพัฒนาผลิตภัณฑ์ยางชิ้นส่วน
เพื่อใช้ในอุตสาหกรรมยานยนต์และอุตสาหกรรมอื่นๆในปี2547นี้
ยังคงมุ่งเน้นเรื่องการวิจัยและพัฒนาอย่างต่อเนื่อง
เพื่อรองรับเศรษฐกิจที่มีการขยายตัวอย่างรวดเร็ว
โดยเฉพาะในกลุ่มยานยนต์ที่มีการย้ายฐานการการวิจัยพัฒนาและการผลิตมายังประเทศไทย
ส่งผลให้มีการเปลี่ยนแปลงของการพัฒนารถแต่ละรุ่นอย่างรวดเร็วและต่อเนื่องเพื่อให้เข้าถึงกลุ่มลูกค้าเป้าหมายมากที่สุด
จึงส่งผลต่อการปรับตัวด้านการวิจัยและพัฒนาของบริษัทฯที่ต้องรวดเร็วขึ้น
เพื่อให้สอดคล้องต่อระยะเวลาและความต้องการของลูกค้าในทุกด้านเช่นกัน

การวิจัยและพัฒนาด้านการพัฒนาต้นทุนการผลิตก็ยังคงเป็นอีกปัจจัยหลักเพื่อให้สามารถแข่งขันกับตลาดโลกที่เปิดเสรีมากขึ้นและการจัดซื้อในระบบเครือข่ายติดต่อถึงกันทั่วโลกของกลุ่มยานยนต์
ภายใต้เงื่อนไขทั้งปัจจัยด้านคุณภาพที่สูงขึ้นและปัจจัยด้านสิ่งแวดล้อม
เช่นการห้ามใช้วัตถุดิบกลุ่มโลหะหนักในทุกส่วนประกอบของผลิตภัณฑ์ เป็นต้น
เหล่านี้ล้วนส่งผลกระทบต่อการวิจัยและพัฒนา ที่ต้องใช้ความรู้
ความเชี่ยวชาญประกอบกันในด้านต่างๆมากขึ้น

ในปี2547ที่ผ่านมา นอกจากบริษัทมีการลงทุนในด้านเครื่องทดสอบด้านต่างๆเพิ่มขึ้นแล้ว
ยังมีการลงทุนในส่วนของการออกแบบผลิตภัณฑ์
เพื่อรองรับการเจริญเติบโตของเทคโนโลยีพร้อมๆกับลูกค้าด้วย
ซึ่งเป็นโปรแกรมที่สามารถจำลองการออกแบบทางวิศวกรรม
เพื่อใช้ในการวิเคราะห์ลักษณะผลิตภัณฑ์และคำนวนค่าที่เหมาะสมก่อนทำการผลิตจริง
ซึ่งจะส่งผลต่อระยะเวลาการวิจัยและพัฒนาที่รวดเร็วขึ้น
ทั้งหมดนี้เพื่อเป็นการมุ่งเน้นตามนโยบายของบริษัทที่จะเป็นผู้นำด้านการวิจัยและพัฒนาอย่างต่อเนื่อง

 สายยางนอก-ยางใน รถจักรยานยนต์

การวิจัยและพัฒนายางนอก
ยางในรถจักรยานยนต์ได้มีการพัฒนาอย่างต่อเนื่องตามการขยายตัวของตลาดภายในประเทศที่เพิ่มขึ้นมากกว่า
10 เปอร์เซ็นต์ เมื่อเปรียบเทียบกับปีที่ผ่านมา
โดยผลิตภัณฑ์ที่พัฒนาเพื่อรองรับการเพิ่มขึ้นของรถจักรยานยนต์ รุ่นใหม่ๆ อาทิเช่น ยางขนาด 14 นิ้ว
ที่เพิ่มความนิยมในตลาดภายในประเทศมากขึ้น

ในส่วนตลาดทดแทนได้มีการพัฒนาผลิตภัณฑ์ยางรุ่นใหม่อย่างต่อเนื่องเช่นกัน อาทิ ยาง IRC WINGS
GOLD SERIES เพื่อรองรับความต้องการผลิตภัณฑ์ที่มีคุณภาพสูง ( Premium Quality )
และมีการพัฒนาผลิตภัณฑ์ที่มีรูปแบบของผลิตภัณฑ์ที่หลากหลายมากขึ้น เช่น ยางรถวิบาก (
Motocross tires ) ในหลายขนาด
ทั้งนี้เพื่อรองรับความต้องการที่หลากหลายของตลาดภายในประเทศนั้นเอง

สำหรับตลาดต่างประเทศได้มีการพัฒนาผลิตภัณฑ์อย่างต่อเนื่องเช่นกัน
โดยเฉพาะตลาดในยุโรปทั้งลูกค้าส่วนโรงงานประกอบและส่วนของตลาดทดแทน
โดยมีบริษัทแม่ในประเทศญี่ปุ่นช่วยส่งเสริมในตลาดต่างประเทศ
ส่งผลให้การพัฒนาผลิตภัณฑ์เพื่อรองรับตลาดส่วนนี้มีมากขึ้น อาทิเช่น
ยางสำหรับรถสกูตเตอร์ขนาดใหญ่

 ค่าใช้จ่ายในการวิจัยและพัฒนา ปี 2545 – 2547

  (หน่วย : พันบาท)

+----------------------------+-----------------------------------------+
| ปีบัญชี                       | ค่าวิจัยและพัฒนา                            |
+----------------------------+-----------------------------------------+
| 2545                       | 57,214.95                               |
+----------------------------+-----------------------------------------+
| 2546                       | 63,691.48                               |
+----------------------------+-----------------------------------------+
| 2547                       | 54,611.03                               |
+----------------------------+-----------------------------------------+